Eigur tú restir frá døgurðanum í gjár? Kanska fleskasteik, oksakjøt, fisk ella høsnarunga? So kanst tú gera tær hendan leskiliga rættin, sum eisini er stuttligur at seta saman. Hesar summarrullurnar, sum hava uppruna úr Vietnam, eru blivnar sera vælumtóktar heima í Føroyum. Í høvðusheitum er ríspappírið tað einasta tilfarið, sum er neyðugt. Tú kanst fylla tær við alskyns tilfari. Fyri at fáa tann frískliga smakkin, sum eyðkennir summarrullurnar, fært tú brúk fyri kryddurtum sum myntu og basilikum. Eisini gevur ein frísk lime ein sera góðan smakk. Arbeiðsháttur Steik høsnarungabringurnar á pannuni og sker grønmeti í avlangar álir. Fyll kalt vatn á eina pannu og legg eitt ríspappír ísenn í vatnið. Lat tað liggja í 1-2 minuttir og tak tað síðani úr og legg tað á eitt skeribretti. Vit ynskja at síggja hvat er í, tá ið hon er rullað, og tí leggja vit tilfarið pent eftir rekkju. Byrja við at leggja salatbløðini á eina rekkju tvørturum, ca. 2 cm frá ovasta kantinum. Legg síðani høsnarungabitarnar beint niðanfyri. Síðani leggur tú restina av grønmetinum í banar oman eftir. Trýst eitt sindur av lime omanyvir og stroy bløð av myntu og basilikum oman yvir og enda við salti og pipari. Nú skal ríspappírið rullast. Verð varin tá tú tekur í pappírið, tí tað kann lætt skrædna. Legg fyrst kantin av ríspappírinum omanyvir salatbløðini, og síðani tekur tú kantarnar í síðuni og foldar teir innyvir so onki dettur úr í síðunum. Síðani rullar tú allan vegin oman yvir restina av tilfarinum. Nú er alt tað leskiliga tilfarið savnað inni í ríspappírinum. Sker rulluna í tveir partar og borðreið 🙂